Vyfjarige sal vir sy glimlag onthou wordCannon Hinnant (Foto: Stephen-Gwen Hinnant/Facebook) ŉ Vyfjarige van Noord-Carolina in die VSA wat doodgeskiet is toe hy in sy erf gespeel het, het ŉ groot glimlag en ŉ groot hart gehad, het sy oupa by sy begrafnis gesê. Talle persone het opgedaag om Cannon Hinnant se afsterwe te betreur tydens sy begrafnis Donderdagaand. Cannon is verlede Sondag dood toe hy op sy fietsie in die gesin se oprit gery het. “Cannon was die tipe kind wat altyd hoflik was, ŉ rustige kind, ŉ mooi klein kindjie,” het Merrill Race, Cannon se oupa, gesê, aldus WRAL-TV. Daryl High het gesê die seuntjie was altyd ŉ vreugde in die Sondagskool. “Hy het ŉ groot glimlag gehad. Hy het ŉ groot persoonlikheid gehad. Mens kon nie help om verander te word deur Cannon nie,” het High bygevoeg. Cannon se pa, Austin Hinnant, het aan die Wilson Times gesê sy seun het saam met sy sussies buite gespeel toe hy ŉ geweerskoot gehoor het. Hy het buite toe gehardloop en sy seun het op die grond gelê. Toe hy hom in sy arms optel, het hy besef sy seun het ŉ skietwond aan sy kop. “Dit is wat so verskriklik is vir my,” het Hinnant gesê. “Hy het gedoen waarvoor hy lief was.” ŉ 25-jarige buurman, Darius Nathaniel Sessoms, word beskuldig van Cannon se moord. Hinnant het aan die koerant gesê hy en Sessoms was altyd vriendelik met mekaar en hy het gereeld gaan inloer by Sessoms se ouers, wat langs hulle bly. Die aand voor die skietery het hy Sessoms in sy motor sien sit, “asof hy aan baie dinge dink”, en wou weet of Sessoms iets te ete wou hê. Die twee het ŉ bier op die stoep gedrink. Hy het nie ŉ idee gehad wat voorlê nie. “Ek weet glad nie hoekom hy dit gedoen het nie. Dit was absoluut onverwags. Hy het ŉ geweer teen my seun se kop gedruk en hom geskiet.” Hinnant het gesê die familie is dankbaar vir die gemeenskap se ondersteuning, maar hy is ontsteld oor sosialemediaplasings wat dit laat blyk dat ras ŉ faktor gespeel het. “Dit is nie ŉ rassevoorval nie,” het Hinnant aan die Wilson Times gesê. Cannon was wit en Sessoms swart. “Dit maak nie saak watter kleur nie, manlik of vroulik nie, hy was lief vir almal,” het hy oor sy seun gesê. Sessoms se ouers glo hul seun was onder die invloed van dwelmmiddels en het gehallusineer tydens die skietery.